
Text rozhodnutia
Súd: Krajský súd Prešov Spisová značka: 5Sd/88/2011 Identifikačné číslo súdneho spisu: 8011200567 Dátum vydania rozhodnutia: 31. 01. 2012 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2012:8011200567.2 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Ľuboslavou Mruškovičovou v právnej veci navrhovateľky V. N., bytom Z. H., D. B.. S. XX, proti odporkyni Sociálnej poisťovni, ústredie, Ul. 29. augusta č. 8-10, Bratislava, o preskúmanie rozhodnutia odporkyne zo dňa 3. mája 2011, číslo: XXXXXXXXXX X takto r o z h o d o l : P o t v r d z u j e rozhodnutie odporkyne zo dňa 3. mája 2011, číslo: XXXXXXXXXX X. . Náhradu trov konania účastníkom n e p r i z n á v a . o d ô v o d n e n i e : Preskúmavaným rozhodnutím zo dňa 3.5.2011 odporkyňa zamietla podľa § 70, § 71 zákona č. 461/2003 Z.z. o sociálnom poistení (ďalej len zákona) žiadosť navrhovateľky o invalidný dôchodok zo dňa 15.4.2011 z dôvodu, že nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. V odôvodnení poukázala na posudok posudkového lekára Sociálnej poisťovne, pobočky v Starej Ľubovni zo dňa 15.4.2011. Včas podaným opravným prostriedkom sa navrhovateľka domáhala preskúmania tohto rozhodnutia. Poukázala na svoj zlý zdravotný stav, ktorý jej neumožňuje vykonávať zárobkovú činnosť. Poverený zástupca odporkyne navrhol preskúmavané rozhodnutie ako vecne správne potvrdiť. Krajský súd podľa § 250l a nasledujúcich ustanovení zákona č. 99/1963 Občianskeho súdneho poriadku (ďalej len O.s.p.) preskúmal napadnuté rozhodnutie a konanie ktoré mu predchádzalo, vypočul účastníkov konania, oboznámil sa s posudkovým a dávkovým spisom odporkyne, doplnil dokazovanie a dospel k záveru, že opravnému prostriedku nie je možné vyhovieť. Na základe žiadosti navrhovateľky o invalidný dôchodok zo dňa 15.4.2011 bol jej zdravotný stav posúdený posudkovým lekárom Sociálnej poisťovne, pobočky Stará Ľubovňa dňa 15.4.2011. Podľa posudku sú rozhodujúcim zdravotným postihnutím choroby podporného a pohybového aparátu zaradené pod Kapitolu XV, pod položku 6b prílohy 4 zákona, so stanovenou 20 % mierou poklesu schopnosti vykonávať zárobkovú činnosť. Za iné zdravotné postihnutie (depresia) bola zvýšená percentuálna miera o 10 % na 30 %. V posudku je uvedené, že ide o 54 ročnú posudzovanú, ktorá od roku 2005 udáva pretrvávajúce bolesti oboch ramien, pre ktoré bola opakovane vyšetrovaná v ortopedickej ambulancii, absolvovala aj opakované rehabilitačné procedúry na rehabilitačnom oddelení. Pre pretrvávajúce bolesti ramien v roku 2008 bola vykonaná operácia ramien, aj po operácii udávala obdobia s návratom bolesti ramien. Približne od roku 2005 udáva aj bolesti krčnej chrbtice a v oblasti krížovej chrbtice, pre ktoré je sledovaná v neurologickej ambulancii. Pacientka sledovaná aj v reumatologickej ambulancii pre bolesti kĺbov, kde dokumentovaná osteopénia. Od roku 1988 po tragickej smrti manžela sledovaná a liečená aj pre depresiu u psychiatra. Rozhodujúcim zdravotným postihnutím pre stanovenie miery poklesu schopnosti vykonávať zárobkovú činnosť je porucha funkcie ramenného kĺbu, preto bolo toto rozhodujúce zdravotné postihnutie zaradené pod Kapitolu XV, oddiel G, pod položku 6b, so stredným rozpätím, t.j. 20 % na základné ochorenie, pretože odborné ortopedické aj neurologické vyšetrenia dokumentujú algickú pohyblivosť v oblasti ramien, avšak rozsah pohybu v ramennom kĺbe nie je obmedzený o viac ako 1/3, niektoré pohyby viaznu len terminálne. Miera poklesu schopnosti vykonávať zárobkovú činnosť bola navýšená o 10 % pre dlhodobo liečenú depresiu, celková miera poklesu schopnosti vykonávať zárobkovú činnosť je 30 %. Po zhodnotení všetkých odborných nálezov v súčasnosti nie sú splnené podmienky pre priznanie invalidity. Vzhľadom na uvedené navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Na základe tohto posudku vydala odporkyňa preskúmavané rozhodnutie. Po tom čo navrhovateľka podala opravný prostriedok, bol jej zdravotný stav posúdený posudkovým lekárom Sociálnej poisťovne, ústredie, so sídlom v Poprade dňa 27.7.2011. Týmto posudkom došlo k zmene rozhodujúceho zdravotného postihnutia. Za rozhodujúce zdravotné postihnutie boli určené degeneratívne zmeny na chrbtici a medzistavcových platničkách zaradené pod Kapitolu XV, oddiel E, pod položku 3b prílohy 4 zákona, so stanovenou 20 % mierou poklesu schopnosti vykonávať zárobkovú činnosť. Za obmedzenie pohyblivosti v oblasti obidvoch ramenných kĺbov a prejavy depresie bola zvýšená percentuálna miera o 10 %. V posudkovom závere posudkový lekár uviedol, že posudzovaná je sledovaná v ortopedickej a neurologickej ambulancii pre bolesti v oblasti krčnej a driekovej chrbtice, bez výrazných prejavov útlaku nervových štruktúr. V rámci krčno-ramenného syndrómu trpí aj bolesťami v oblasti obidvoch ramien, ale obmedzenie pohyblivosti nie je natoľko výrazné, aby bolo možné toto postihnutie hodnotiť ako rozhodujúce zdravotné postihnutie. V zdravotnej dokumentácii je aj psychiatrické vyšetrenie zo septembra 2009 kde je konštatované, že ide o depresívne prejavy ktoré sú spôsobené tragickým úmrtím manžela. V psychiatrickom vyšetrení nie sú výrazné prejavy depresie, ktoré by odôvodňovali vyššiu mieru poklesu schopnosti vykonávať zárobkovú činnosť. Aj podľa tohto posudku navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Miera poklesu schopnosti vykonávať zárobkovú činnosť je o 30 %. Na základe nových lekárskych nálezov ktoré navrhovateľka opakovane predkladala na pojednávaniach, boli dňa 19.10.2011 a 14.12.2011 vypracované dopĺňacie posudky. Posudok zo dňa 19.10.2011 potvrdil rozhodujúce zdravotné postihnutie - degeneratívne zmeny na chrbtici a medzistavcových platničkách s miernym funkčným postihnutím, so slabosťou svalového korzetu a s miernym obmedzením pohyblivosti, zaradené pod Kapitolu XV, oddiel E, položka 3b, so stanovenou 20 % mierou poklesu schopnosti vykonávať zárobkovú činnosť. Za iné zdravotné postihnutie: obmedzenie pohyblivosti v oblasti obidvoch ramenných kĺbov a prejavy depresie bola zvýšená percentuálna miera na 30 %. V posudkovom závere je uvedené, že posudzovaná bola prítomná pri hodnotení zdravotného stavu dňa 27.7.2011, bola vyšetrená odborným lekárom - ortopédom a posudkovým lekárom. K dožiadaniu krajského súdu sú doložené výsledky odborných vyšetrení, ktoré naďalej dokumentujú bolesti chrbtice na podklade degeneratívnych zmien bez útlaku nervových štruktúr, bez hypotrofie svalstva a bez výrazného obmedzenia pohyblivosti v daných úsekoch. Nie sú prítomné poruchy citlivosti ani hypotrofie a hypotónie svalstva. Pri rehabilitačnom vyšetrení sú pohyby v kĺboch horných a dolných končatín bez akéhokoľvek obmedzenia, napínacie manévre negatívne. Doložené výsledky preto neodôvodňujú zmenu posudku. V posudku zo dňa 14.12.2011 posudkový lekár nezmenil rozhodujúce zdravotné postihnutie, ktoré podmieňuje naďalej 20 % mieru poklesu schopnosti vykonávať zárobkovú činnosť, taktiež za iné zdravotné postihnutie zvýšil percentuálnu mieru o 10 % na celkových 30 % a v posudkovom závere uviedol, že výsledok hospitalizácie a kontrolné rehabilitačné vyšetrenie dokumentujú bolesti v oblasti driekovej chrbtice na podklade degeneratívnych zmien na stavcoch a medzistavcových priestoroch, bez známok útlaku nervových štruktúr, bez výrazného obmedzenia pohyblivosti. Pri kontrolnom rehabilitačnom vyšetrení je dynamika driekovej chrbtice redukovaná len terminálne. Ani v prepúšťacej správe z neurologického oddelenia nie sú uvedené poruchy citlivosti, poruchy sfinkterov, hypotrofie svalstva. Vzhľadom na uvedené, doložené výsledky odborných vyšetrení neodôvodňujú zmenu rozhodujúceho zdravotného postihnutia ani navýšenie miery poklesu schopnosti vykonávať zárobkovú činnosť. Podľa § 70 ods. 1 zákona poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10 %, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Podľa § 153 ods. 1 písm. b), ods. 3 písm. a), ods. 5 zákona lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne, ústredie (ďalej len posudkový lekár). Podľa prílohy 4 zákona, Kapitola XV, oddiel E, položka 3b, degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia (napr. syndróm cervikokraniálny, cervikobrachiálny, lumbálny, lumbosakrálny a syndróm sakroiliakálneho skĺbenia blokády stavcov), slabosť svalového korzetu, obmedzenie pohybu v postihnutom úseku podmieňujú 20 % až 35 % mieru poklesu schopnosti vykonávať zárobkovú činnosť. Ako to vyplýva z vyššie citovaných zákonných ustanovení, jednou z podmienok nároku na invalidný dôchodok je pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Zdravotný stav navrhovateľky posúdili posudkoví lekári Sociálnej poisťovne, pobočky aj ústredia. V obidvoch prípadoch sa náležite zaoberali zdravotnými postihnutiami navrhovateľky, ich dlhodobosťou a vplyvom na jej zárobkovú schopnosť. V obidvoch prípadoch dospeli k záveru, že zdravotný stav navrhovateľky nepodmieňuje invaliditu. Posudkový lekár Sociálnej poisťovne, ústredie opakovane, aj na základe nových lekárskych nálezov zotrval na tom, že rozhodujúcim zdravotným postihnutím sú degeneratívne zmeny na chrbtici a medzistavcových platničkách, ktoré podmieňujú 20 % mieru poklesu schopnosti vykonávať zárobkovú činnosť. V súlade s § 71 ods. 8 zákona zvýšil percentuálnu mieru za ďalšie zdravotné postihnutia o 10 % na celkových 30 %. Keďže navrhovateľka nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, nespĺňa medicínsku podmienku, preto v súlade so zákonom rozhodla odporkyňa ak z týchto dôvodov zamietla žiadosť navrhovateľky o invalidný dôchodok. Preto krajský súd podľa § 250q ods. 2 O.s.p. preskúmavané rozhodnutie ako zákonné potvrdil. O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p.. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal. Poučenie: Proti tomuto rozsudku je prípustné odvolanie v lehote 15 dní odo dňa jeho doručenia, prostredníctvom Krajského súdu v Prešove na Najvyšší súd SR v Bratislave, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

